b'\n_START_ARTICLE_\nCa d\'ajuda\n_START_PARAGRAPH_\nEl ca d\'ajuda o ca al\xc3\xa0 va ser un tipus de gos emprat a les Illes Balears per guardar i defensar persones o coses, tamb\xc3\xa9 va ser urilitzat cam a ca de brega o de combat, en especial pels bandolers o bandejats de l\'illa.\n_START_SECTION_\nOrigen i caracter\xc3\xadstiques\n_START_PARAGRAPH_\nHavien estat criats des del segle XIV per ca\xc3\xa7ar bous i esclaus fugitius. En el segle XVI tamb\xc3\xa9 s\'utilitzaven per fer combats entre gossos i braus. Segons Serra "eren cans h\xc3\xadbrids, p\xc3\xa8l obscur i ulls vermells, aix\xc3\xad com d\'alta trossada. Es caracteritzaven per la seva fidelitat i la seva ferocitat."\n_START_SECTION_\nArma de combat dels bandejats mallorquins\n_START_PARAGRAPH_\nJaume Serra considera els cans d\'ajuda com l\'arma m\xc3\xa9s sorprenent de les colles de bandolers mallorquins, almenys fins que l\'any 1573 foren prohibits per les autoritats. Quan les colles de bandolers comptaven amb pocs efectius, era costum refor\xc3\xa7ar-se amb cans d\'ajuda. Fins a la seva prohibici\xc3\xb3, a les descripcions dels fets dels bandejats \xc3\xa9s habitual l\'acusaci\xc3\xb3 de fer mossegar pels cans els seus enemics. A l\'enfrontament per rebutjar l\'atac corsari contra S\xc3\xb3ller de 1564 hi participaren, en defensa de la vila, grups de bandejats que davallaren de la muntanya amb els seus cans d\'ajuda, causant destrosses a les files enemigues.\n_START_SECTION_\nProhibici\xc3\xb3 i erradicaci\xc3\xb3\n_START_PARAGRAPH_\nEls diversos intents de les autoritats d\'acabar amb ells no tengueren \xc3\xa8xit. El 1573 es va fer un cens complet d\'aquests animals, i s\'orden\xc3\xa0 l\'extermini dels que no eren imprescindibles, alhora que es prohibia la seva reproducci\xc3\xb3. De tota manera, encara en el 1609, el bandejat d\'Inca Joan Amer "Castell\xc3\xa0" el va fer servir en un assalt a la casa de Marianna Caldenteia, a Pollen\xc3\xa7a. Joan Amer va ser esquarterat segons sent\xc3\xa8ncia del 3 de juliol de 1610._NEWLINE_Tot i la seva estricta prohibici\xc3\xb3 a finals del segle XVI, podria ser que el ca de bestiar mallorqu\xc3\xad en fos una derivaci\xc3\xb3.'